Nýr Uxahryggjavegur frá Sandkluftavatni til Kaldadalsvegar er nú farinn að taka á sig mynd en vinna hefur staðið yfir þar undanfarið . Uxahryggjavegur hefur verið í nokkurri uppbyggingu á undanförnum árum og hefur verið unnið að vegabótum á honum sunnanverðum um Sandkluftavatn . Þeirri framkvæmd er lokið og eru vegabæturnar sem unnið er að núna í beinu framhaldi af þeim . Sú breyting verður með nýja veginum , að sneytt verður alfarið framhjá Tröllhálsi og þannig komist hjá hættulegum hluta leiðarinnar en mesti hallinn á Tröllhálsi er um 20% og getur hann verið erfiður viðureignar í vondu færi . Gamli vegurinn getur varla kallast annað en slóði á köflum , þar sem hann er hlykkjóttur og niðurgrafinn og lokast iðulega í fyrstu snjóum . Uxahryggjavegur er sumarvegur þ.e.a.s. hann er ekki mokaður á vetrum og er opnunartími hans því algerlega háður veðurfari hverju sinni . Með opnun nýju leiðarinnar er vonast til þess að vegurinn opnist fyrr á vorin og haldist opinn lengur , auk þess sem umferðaröryggi batnar . Nýr vegur verður uppbyggður malarvegur um sléttara land , en hann hefur verið hannaður fyrir 90 km hraða , með malbikun í huga einhverntíman í framtíðinni . Vegakaflinn sem um ræðir er 9,7 km að lengd og á þeirri leið er 20m. steinsteypt brú yfir Sandvatnskvísl . Vegagerð gengur vel og eru einungis um 2 km. eftir af henni til þess að tengja nýja veginn við þann gamla , norðanmegin . Sigurður Jóhannsson er eftirlitsmaður með þessu verki , en hann starfar hjá Vegagerðinni á Selfossi . Hann segir vegagerðina ganga vel , þetta sé gott vegstæði sem geri framkvæmdina þægilega og ekkert hafi komið á óvart við hana . Hann segir nýja veginn verða skemmtilegri og greiðfærari en að honum loknum taki við næsti flöskuháls . Að mati Sigurðar er það Uxahryggjavegur frá Kaldadalsvegi og niður í Lundarreykjadalinn . Hann segir að það líti út fyrir að vegurinn frá Sandkluftavatni að Kaldadalsvegi verði lokið á áætlun en samkvæmt útboði skal verki að fullu lokið fyrir 20. október næstkomandi . Þetta mun verða breyting til batnaðar enda er umferð um þennan veg talsverð á sumrin eða um 150 bílar á sólahring . Að sögn Magnúsar Vals Jóhannsonar svæðisstjóra hjá Vegagerðinni í Borgarnesi fást litlar fjárveitingar í fjallvegaverkefni á hverju ári . Þess vegna sé lítið gert í hvert skipti sem fjárveiting fæst . Þó séu einhverjar þreifingar í gangi með framkvæmdir Húsafellsmegin á Kaldadalnum . Þar er verið að velta fyrir sér hugsanlegri nýrri veglínu en sá vegur fer gjarnan illa á vorin vegna vatnavaxta .